UACลุยพลังงานดึงMFCถือ10%
UAC เลือกกองทุน MFC ถือหุ้น 10% ลุยโรงแยกก๊าซสุโขทัย หนุนรายได้โต 2 เท่า
29 มิ.ย. 2555

UAC เลือกกองทุน MFC ถือหุ้น 10% ลุยโรงแยกก๊าซสุโขทัย หนุนรายได้โต 2 เท่า
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) เปิดเผยว่า บริษัทจะขายหุ้นเพิ่มทุนทั้งหมด 22 ล้านหุ้น มูลค่าที่ตราไว้หุ้นละ 1 บาท ให้กับกองทุนเปิด เอ็ม เอฟ ซี เอนเนอร์จีฟันด์ คิดเป็นสัดส่วน 10% หลังเพิ่มทุนใหม่เป็น 220 ล้านบาท เงินเพิ่มทุนที่ได้รับไม่น้อยกว่า 200 ล้านบาท เพื่อใช้ทำโครงการโรงงานแปรรูปก๊าซเพื่อผลิตภัณฑ์ปิโตรเลียม ที่ จ.สุโขทัย 
เหตุผลที่เลือกกองทุน MFC เนื่องจากสัดส่วนถือหุ้นไม่มากและเป็นกองทุนที่สนใจลงทุนพลังงานทดแทน จะเป็นประโยชน์กับบริษัท เน้นถือลงทุนเพียงอย่างเดียวในระยะเวลานานพอสมควร
นายกิตติ กล่าวว่า รายได้ UAC อีก 3 ปีข้างหน้าจะโต 2 เท่า หรือไม่ต่ำกว่า 2,000 ล้านบาท จากปัจจุบันที่ปีนี้คาดมีรายได้เกิน 1,000 ล้านบาท จากธุรกิจพลังงานทดแทนที่นำไปสู่เป้าหมายได้ โดยให้รายได้ปีละ 300 ล้านบาท 
“UAC มีเป้าหมายโตจากธุรกิจพลังงานทางเลือกทดแทน วางเป้ารายได้จะโต 2 เท่าของปัจจุบัน หลังเพิ่มทุนแล้วโรงงานแปรรูปก๊าซ เดินหน้าได้ทันที เป็นโรงงานขนาดเล็กกำลังผลิตก๊าซ 2 หมื่นตัน/ปี คาดผลิตได้ถึง 5 ปี หรือ 1 แสนตัน” นายกิตติ กล่าว